ཡང་བོད་པ་བཙན་བྱོལ་བ་ཚོར་དམངས་གཙོའི་སྒྲོམ་གཞི་ཆ་ལག་ཚང་བ་ཞིག་ཡོད་ཀྱང་དམངས་གཙོའི་གོ་རྟོགས་ཞན་པོ་ཡིན་པས་རང་དབང་དང་དམངས་གཙོ་ཁ་ལ་ཁུར་ནས་ནང་ཁུལ་མཐུན་ལམ་ལ་དོ་ཕོགས་འགྲོ་བཞིན་ཡོད་པའི་སྐོར་ལ།ང་ཚོའི་གནས་དུས་ལ་གཞིགས་པའི་མང་གཙོའི་སྒྲོམ་གཞི་སོགས་ཚད་ལྡན་ཞིག་ཆགས་ཐུབ་ཡོད་ནའང།མང་ཚོགས་ལ་མང་གཙོའི་གོ་རྟོགས་ཞན་པར་བརྟེན་མང་གཙོའི་རང་དབང་དང་ཐོབ་ཐང་ལ་བསྙད་དེ་བོད་མི་ནང་ཁུལ་གྱི་མཐུན་ལམ་ལ་དོ་ཕོགས་འགྲོ་གཞིའི་རིགས་ཡོང་བཞིན་འདུག་པ་ནི་བློ་ཕམ་གྱི་རང་བཞིན་ལས་མ་འདས།དེའི་ཁར་རྒྱ་ནག་གཞུང་དང་དེའི་སོ་ཉུལ་བ་ཚོས་ཀྱང་བོད་མིའི་སྤྱི་ཚོགས་ནང་འཛུལ་ཏེ་ཆིག་བསྒྲིལ་ལ་གནོད་སྐྱོན་གཏོང་ཐབས་བྱེད་བཞིན་ཡོད་པ་ལའང་ཚང་མས་སྤྱང་གྲུང་དང་ཡིད་གཟབ་བྱེད་དགོས།ང་ཚོ་བོད་མི་ནང་ཁུལ་མཐུན་ལམ་རྡོག་རྩ་གཅིག་སྒྲིལ་བྱེད་རྒྱུ་ནི་ང་ཚོའི་འཐབ་རྩོད་ཀྱི་མ་རྩ་དང་སྟོབས་ཤུགས་གལ་ཆེ་ཤོས་ཤིག་ཡིན།ང་ཚོས་རང་ཡུལ་བཞག་ནས་མི་ཡུལ་དུ་ཡོང་བའི་དགོས་དམིགས་མ་བརྗེད་པའི་ཐོགཕྱི་ལོ་༡༩༦༠ལོའི་ཟླ་༢པའི་ནང་ཆོལ་གསུམ་ཆོས་བརྒྱུད་ཡོངས་རྫོགས་མཚོན་པའི་ང་ཚོའི་ཕ་མེས་དང་མི་རབས་གོང་མ་ཚོས་གནས་མཆོག་རྡོ་རྗེ་གདན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དབུ་འཁྲིད་འོག།བོད་མི་ཡོངས་རྫོགས་མཐུན་ལམ་རྡོག་རྩ་གཅིག་སྒྲིལ་ལྕགས་ཀྱི་གོང་བུ་ལྟར་གནས་རྒྱུའི་མནའ་གན་མཐུ་མོ་ཆེའི་དམ་བཅའ་ཕུལ་ཡོད་པ་དེ་ང་ཚོས་བསྐྱར་དྲན་དང་།ཁྱད་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུས་བོད་ཀྱི་བླ་ཆེན་ཁག་ཅིག་གིས་བོད་མི་ནང་ཁུལ་དམ་ཚིག་རྡོག་རྩ་གཅིག་སྒྲིལ་ཐོག་ནས་བོད་མིའི་བདེན་དོན་འཐབ་རྩོད་ཐོག་ནུས་པ་མཉམ་སྤུངས་བྱེད་དགོས་པའི་བཀའ་སློབ་ལམ་སྟོན་རིམ་ཕེབས་རྣམས་ཀྱང་སྙིང་བཅངས་ཞུ་དགོས་པའི་སྐུལ་འདེབས་ཤུགས་ཆེ་བྱ་རྒྱུ་ཡིན།བཀའ་ཤག་གི་ངོས་ནས་བོད་མི་མང་སྤྱི་འཐུས་ལྷན་ཚོགས་ཀྱི་སྤྱི་མོས་གཏན་ལ་ཕབ་པའི་བོད་རྒྱ་གཉིས་སྨན་གྱི་དབུ་མའི་ལམ་གྱི་སྲིད་བྱུས་བརྒྱུད་རྒྱ་ནག་གཞུང་དང་གྲོས་མོལ་བསྐྱར་མཐུད་ཡོང་རྒྱུར་སྒོ་གང་ས་ནས་འབད་བརྩོན་བྱེད་བཞིན་ཡོད།གཞན་ཡང་རང་རེའི་སློབ་གྲྭ་ཁག་གི་བསླབ་གཞིའི་ནང་དུའང་དབུ་མའི་ལམ་གྱི་ངོ་སྤྲོད་སྐོར་སློབ་ཚན་འཆར་འགོད་བྱས་ཡོད།དེ་མཚུངས་རྒྱལ་སྤྱི་དང་རྒྱ་གར་ནང་དུ་སྲིད་སྐྱོང་གིས་གཙོས་བཀའ་བློན་རྣམ་པ་དང་།སྤྱི་འཐུས་ཚོགས་གཙོ་སྦྲེལ་པོས་གཙོས་སྤྱི་འཐུས་རྣམ་པས་ཀྱང་གོ་སྐབས་ནམ་བྱུང་ལ་གནད་ཡོད་མི་སྣ་ཚོར་མཇལ་འཕྲད་ཞུས་ཏེ་དབུ་མའི་ལམ་གྱི་སྲིད་བྱུས་གཞིར་བཞག་བོད་ཀྱི་གནད་དོན་སེལ་རྒྱུར་རྒྱབ་སྐྱོར་ཡོང་བའི་རེ་སྐུལ་ཞུས་དང་ཞུ་བཞིན་ཡོད།ཅེས་འཁོད་འདུག